
TA un placer pa Compania Arubano di Petroleo (CAP) 
anuncia e firmamento di un “Production Sharing Contract” 
cu Andicuri Oil & Gas Exploration VBA (AOGX) p’e explor- 
acion, desaroyo y produccion di hidrocarburos den e area 
maritimo di Aruba. AOGX ta un subsidiario local di Armstrong 
International LLC (“AI”). E ceremonia di firmamento a tuma 
luga den presencia di Su Excelencia Evelyn Wever-Croes, 
Prome Minister di Aruba. E contract su area ta cubri 14,356 
km2, ekivalente na 3.5 miyon hectar. 


E grupo di Armstrong, entre otro Armstrong Oil & Gas, 
Inc. (“AOG”) y Lagniappe Alaska, LLC (“Lagniappe”) tin un 
historia excepcional den exploracion den e ultimo 40 aña, 
descubriendo varios campo di petroleo enorme na Alaska 
incluyendo e campo Pikka di mas cu 2.5 biyon baril (descubri 
na 2013) y anunciando luna pasa un descubrimento nobo y 
potencialmente grandi na “King Street #1”. AI a wordo funda 
pa explora oportunidadnan mundial y aplica e compania su 
experticio riba e tereno pa sigui busca camponan grandi di 
petroleo y gas. 


Ademas di e exploracion exitoso den Alaska su clima extremo, 


e localidad geografico a rekeri pa Lagniappe ehecuta nan 
operacion bou di regulacion riguroso y alabes manteniendo 
20 aña di bon relacion cu stakeholders local, municipal, di 
e estado y nacional. Esaki tawata un di e elementonan prin- 
cipal considera door di CAP durante negociacion. 


Fuera di nan experiencia na Alaska e team di AOGX tambe 
ta conta cu varios ehecutivonan cu experiencia exitoso den 
paisnan alrededor di Aruba. Te e dia di awe, cuatro pos 
a wordo bora den e area maritimo di Aruba, 3 na añanan 
1989/1990 zuidwest di Aruba. E di cuatro, Bon Bini1-X, a 
wordo bora na 2018 Noordwest di Aruba. 


“Awe un capitulo nobo den Aruba su exploracion pa petroleo 
a cuminsa oficialmente. Nos mundo y manera di biba ta 
cambiando y desaroyando constantemente, y hunto cu ne, 
nos demanda pa energia. CAP su meta ta pa Aruba yega na 
un independencia energetico y ademas pa haci esaki den 
un forma responsabel, pa loke ta trata medio ambiente y 
normanan social” Minister di labor, energia y integracion, 
Glenbert Croes, a bisa. Un campana di exploracion exitoso 
lo contribui n’e meta aki y como resultado beneficia Aruba 
su generacion actual, y ademas generacion den futuro. 


Bill Armstrong, Presidente y CEO di AOG a añadi: Nos ta 
hopi anima di e potencial di Aruba y nos ta optimista cu nos 
lo crea balor significante p’e isla bunita aki y su hendenan. 
Nos ta buscando activamente oportunidadnan mundial- 
mente pa uza nos experticio den exploracion. A base di nos 
analisis geologico y geofysica preliminario, nos tin indica- 
cion cu tin varios prospecto grandi den awanan di Aruba 
cu ta parce manera camponan den nos pais bisiñanan di 
Venezuela, Trinidad y Tobago, Colombia y Guyana. Aruba 
ta practicamente inexplora. Esaki ta un temporada hopi 
“exciting” pa Aruba. 


CAP y Armstrong ta firma un acuerdo pa exploracion 


di hidrocarburos den area maritimo di Aruba 

UN caso hopi serio pero hopi peculiar a ser trata siman 
pasa den Corte di Prome Instancia, caminda AWEMainta tin 
cu mustra cu dado momento, e propio Hues como tambe 
Fiscal, a duna e impresion cu nan tampoco sa con pa atende 
e asunto serio aki. 


Tur caso caminda relaciona sexual cu menor di edad a tuma 
luga, ta algo condenabel y ta algo cu tin cu persigui esunnan 
envolvi formalmente y castiga nan segun ley ta exigi, ya cu 
ningun relacion sexual c’un menor di edad, tin cu wordo 
acepta. 


E hoben di 21 aña di inicial H. mester a bin duna cuenta 
dilanti Hues pa motibo cu el a tene relacion sexual c’un 
menor di edad di 14 aña pero aki na mes momento tin cu 
señala cu e hoben acusado aki tambe den cierto forma, ta 
victima di un falta di responsabilidad di mama di e mucha 
muhe. 


Durante tratamento di e caso a bin Sali afo cu mama di e 
victima di 14 aña, a acepta p’e mucha homber aki bin keda 
cerca su yiu muhe y hasta a yega na un acuerdo cu e mucha 
homber, cu e por keda cu su yiu den un asina yama “washok” 
y cu e tin cu paga e mama e suma di 500 florin pa luna. 


Riba dje den e cuarto no tabatin cama y ta riba vloer e pareha 
hoben a pasa nan anochinan pa un periodo di algun luna y 
segun e acusado, nan a tene relacion sexual na solamente 
dos ocasion. 
Welo di e mucha muhe ora cu el a haya sa con e pareha 
hoben aki tabata bibando den e washok, el a ofrece nan pa 
bin biba na su cas pero despues di algun luna e pareha a bay 
for di otro. 
Ta increibel pa pensa c’un mama lo por hinca den su cabes, 
pa permiti su yiu muhe menor di edad, di tin un relacion 
serio c’un mucha homber cu ta seis aña mas bieu cu su yiu 
muhe y despues ta palabra cu e acusado un suma di 500 
florin pa nan por drumi hunto den un washok. 


Loke a hala atencion tambe den e caso aki tambe cu e rela- 
cion entre e victima di 14 aña y su mama, no tabata uno 
positivo y cu na varios ocasion e mama tabata maltrata su 
yiu muhe loke a pone welo di e mucha, dicidi di hiba su nieta 
pa biba cerca dje caminda e por tin trankilidad y un miho 
luga pa biba. 


E acusado di 21 aña ningun momento a nenga di a tene 
relacion cu e mucha muhe pero a mustra cu nan tabata un 


pareha serio cu otro y cu e mama a permiti esaki tambe, 
como tal e no a mira cu e ta haciendo algo malo loke a pone 
awor dilanti di mesa berde. 
E mucha muhe, den e caso aki e victima, a admiti na autori- 
dadnan cu ningun momento el a ser forsa pa tene relacion 
cu e acusado y cu loke a sosode tabata cu su consentimento 
pero cu e relacion a termina algun luna despues. 


Fiscal a mustra cu e acusado H. no mester a tene relacion cu 
e menor di edad pero na mes momento tambe el a reconoci 
cu ta incomprendibel cu e mama a tolera e relacion aki di su 
yiu di 14 aña c’un homber di 20 aña. 
Henter e situacion den e famia a crea e situacion aki y a 
mustra Hues cu e caso aki no ta usual na loke tur hende 
conoce como un caso di abuso di menor di edad pero asina 
mes e ta kere cu e acusado tin cu ricibi un castigo y a pidi 
Hues un castigo di 15 luna di prizon p’e hoben di 21 aña di 
cual 10 luna lo ta condicional cu dos aña di prueba mientras 
cu e tin cu pone su mes bou guia di Reclassering. 


Hues a cera tratamento di e caso y a dicta sentencia mesora 
y a mustra cu t a keda legalmente proba cu e hoben a tene 
relaciona c’un mucha menor di edad pero na mes momento 
Hues a mustra cu den su decision el a tene cuenta cu varios 
situacion cu a bin dilanti, caminda entre otro el a hala aten- 
cion di e mama pa su comportacion den henter e asunto aki. 
Finalmente Hues a dicidi cu e acusado H. lo ricibi un condena 
di 15 luna di prizon di cual 11 luna ta condicional cu dos aña 
di prueba y durante e periodo aki e acusado tin cu pone su 
mes bou supervision di Reclassering. 


Caso sexual menor di edad 


Mama di menor merece castigo penal tambe 

DESAROYONAN di ultimo simannan di luna di Mei, ta 
confirma e diferencia grandi di mentalidad politico cu ta 
existi entre politiconan Hulandes y politiconan Arubiano, a 
pesar cu no tur ora esaki t’e caso. 


Sinembargo e asunto rond di Ronald Plasterk kende a dicidi 
di retira su mes como candidato pa bira Prome Minister di 
e gobierno nobo di Hulanda, ta cana man den man cu e 
situacion cu a presenta su mes siman pasa paden y pafo di 
Parlamento pa loke ta relaciona cu Prome Minister y lider di 
MEP, Evelyn Wever Croes y den cierto forma Parlamentario 
Gerlien Croes. 


Ta bon pa señala e declaracion cu Plasterk literalmente a 
duna na prensa relaciona cu su decision di retira su candi- 
datura pa bira Prome Minister: 
“De twijfels over mijn integriteit belemmerend zouden werken 
voor mijn eventuele functioneren als Minister President, ook 
al zijn ze onjuist. Ik ben volledig integer en was bereid om 
die integriteit uitputtend te laten toetsen door de formateur 
en zijn adviseurs. Maar ik ben niet langer beschikbaar om de 
leider van het kabinet te worden.” 


Aki ta bon pa pone enfasis riba loke e politico Hulandes a 
mustra esta cu a pesar cu loke el a ser acusa di dje, ta incor- 
ecto, e no ta sigui como candidato p’e puesto menciona, loke 
ta mustra un parti grandi di e mentalidad politico Hulandes, 
compara cu loke t’e mentalidad politico aki na Aruba. 


Durante di e debate den Parlamento diahuebs ultimo, a surgi 
un situacion caminda parlamentario independiente, Gerlien 
Croes, a cuestiona e ley cu gobierno di Prome Minister pa 
loke t’e planta di purificacion di RWZI, entre otro mustrando 
cu su persona NO por sostene e ley pa motibo di asuntonan 
posiblemente relaciona cu corupcion den cual e Prome 
Minister lo ta meti. 


Loke Gerlien Croes a presenta como prueba tabata docu- 


mentonan di companianan manera Arulex cu ta un NV dirigi 
p’e oficina di abogado Wever Croes en Ruiz, cual oficina 
ta atende su mes cu varios proyecto di hotel, cu lo ta in 
conflicto di interes siendo Prome Minister tambe minister di 
infrastructura. 


Un di e acusacionnan contra Plasterk a ser haci p’e abogado 
Sarolea kende riba su mes a inicia un investigacion rela- 
ciona cu un negoshi di Plasterk pero e ex politico ta nenga 
rotundamente y a insisti cu e ta inocente di cualkier asunto 
incorecto. 


Sinembargo Plasterk a dicidi cu e no por asumi un posi- 
cion asina importante, si t existi duda den su integridad y a 
confirma cu e no a comete ningun fraude of falsificacion di 
documento. 


Loke a sosode siman pasa tanto den sala di Parlamento 
como pafo di sala caminda Gerlien Croes a dicidi di haci 
acusacionnan serio contra e forma di opera di Aruba su 
Prome Minister, ta un asunto cu ta pisa mucho mas cu loke 
Plasterk a dicidi di retira su candidatura, ya cu parlamen- 
tario Gerlien a insisti cu tur e desaroyonan cu tin relaciona 
cu construccion di dos hotel, ta indicacion concreto cu e 
maniobranan aki ta ser haci pa un oficina cu Evelyn Wever 
Croes tambe ta ser liga cu e oficina di abogado menciona, 
ya cu e ta parti di su e homber cu a funda e oficina aki ta 
Hendrik Croes su tata y su persona a traha pa hopi tempo 
caba cu e oficina aki, dunando tur indicacion cu su persona 
lo hereda henter e pakete di abogacia aki. 


Pues cu na Hulanda Plasterk a saca su conclusion, tambe 
labando man den inocencia, aki na Aruba Minister Presidente 
no solamente a laba man di su interes den e oficina di su 
tata kende a retira pero na mes momento tambe a bolbe 
gaña pueblo cu el a firma y Rijkswet ‘hybride’ mientras cu 
Secretario di Estado Alexandra van Huffelen ta mustra cu e 
palabra ey no ta existi den terminologia huridico!! 


A N A L I S I S 


Diferencia entre Plasterk y lider di MEP: SINCERIDAD 

DIABIERNA ultimo, Corte den Prome Instancia a trata “pro forma” un di 
e casonan horibel di asesinato cu a tuma luga na 2023 caminda net bispo 
di Pasco, polisnan a wordo dirigi na Matividiri caminda a bin haya un curpa 
di un persona benta bou di un palo. 


Un caso cu a hala atencion sin duda mirando cu el a sosode den siman di 
celebracion di dia di Pasco caminda e bin haya e curpa di e oficial di CEA, 
Sergio Maduro, cu varios sla na su curpa y inicialmente a pensa cu e lo 
tabata victima di un tipo di ‘hit & run’ loke despues a desmenti pa autori- 
dadnan policial. 


E caso no a ser trata profundamente pero si a bin sali na cla cu e sospecho- 
sonan cu ta deteni, esta Jennifer Gonzalez di 39 aña pareha di e victima y e 
homber Bryan Jimenez di 28 aña, den un forma di ‘sanger friu’ a dicidi pa 
elimina e victima y ambos por ser acusa di ta burdugunan sin sentimento. 


Ora cu Hues a lesa e acusacion, porfin a bin dilanti e barbaridad cu e 
dos bestianan aki a comete, ya cu no por interpreta esaki di otro forma y 
pa colmo e berdadnan aki a sali na cla den presencia di tata di e victima 
kende a bin presencia e caso. 


Segun Hues lesando e ‘proces-verbaal’ di e caso, ta cu e dos asesinonan 
riba bispo di Pasco di 2023, den nan plan pa kita bida di Sergio Maduro, a 
choca e victima y tambe a draai nek di e homber di un banda pa otro den 
loke ta mustra un intento pa kibra su nek. 
Esaki no tabata suficiente ya cu a dicidi di dal e homber un yabi pa corta 
su rosea cu hopi forsa y pa despues nan benta curpa di e victima n’e sitio 


Oficial di CEA a wordo cruelmente asesina bispo di Pasco 


caminda a bin haya esaki. 
E dos burdugunan aki ainda no a conforma 
nan mes si e homber tabata morto caba pero 
pa sigura cu esaki t’e caso, nan a dicidi di pasa 
cu auto riba curpa di e victima diferente biaha 
y ta hendenan sin escrupulo y sin gevoel di 
hende so por haci esaki. 


Diabierna Hues a mustra cu tin indicacion cu 
Jennifer Gonzalez pareha di Sergio, lo a pidi 
Bryan Jimenez pa asesina e victima caminda e 
muhe a duna e otro asesino un adelanto riba 
e pago pa kita bida di Sergio pero cu tabata 
falta un otro parti di e suma riba cual a keda 
palabra. 
E caso aki a trece recuerdo bek riba otro ases- 
inato similar cu a tuma luga dia 18 di Maart di 
2022, caminda un homber c’un muhe tambe 
a dicidi di asesina Frans Angela, chocando 
e victima y despues a pasa auto na varios 
ocasion riba su curpa pa sigur cu el a fayece. 


Hues diabierna ultimo a tuma e decision cu 
e caso lo bin dilanti pa wordo trata dia 6 di 
September 2024, pues aki cuater luna y na mes 
momento a honra peticion di tata di e victima, 
pa su persona tambe ricibi dagvaarding pa 
tratamento di e caso ya cu e kier a entrega 
peticion pa daño y perhuicio. 

DURANTE e evento di Flip Flop, un dia cu mester ta yena 
di alegria di diversion a hay’e daña pa un serie di robo cu 
a afecta varios di esunnan cu a asisti e festival. Mientras 
cu otro tabata disfruta di un ambiente festivo, e ladronnan 
tambe a haci nan propio fiesta. Nan a kibra bentana di varios 
auto staciona cerca di e luga, causando daño considerabel 
y lagando e propietarionan frustra y preocupa p’e siguridad 
di nan pertenencianan. 


Un di e casonan cu mas a destaca tabata di un Kia Rio colo 
blanco, caminda cu e doño a haya bentana di su vehiculo 
kibra. N’e situacion aki, e propietario a actua rapidamente 
y a notifica tanto polis como su compania di seguro. E inci- 
dentenan aki ta subraya e necesidad di reforsa e siguridad 
den evento publico y den e areanan concuri pa preveni cu 
situacion similar ripiti. 


Autoridad ta investigando e incidentenan aki y a aumenta 
vigilancia den e zona. Ta recomenda e bishitantenan di Playa 
en general como e publico cu ta bishita e futuro eventonan 


pa tuma e precaucionnan adicional, manera no laga obheto 
di balor den bista dentro di e vehiculonan y ta atento pa 
cualkier actividad sospechoso. Comunidad ta spera cu e 
medidanan aki por reduci e incidencia di robo y garantisa un 
experiencia mas sigur pa tur. 


Ladronicia ta sigui ta un 
problema grave na Playa 

E presidente Filipino, Ferdinand Marcos Jr., a emiti un advertencia severo 
den direccion di China, advertiendo p’e no ta crusa un liña cora den South 
China Sea cu ta birando cada biaha mas hostil. Papiando na e Foro di 
Siguridad di e dialogo Shangri-la na Singapore riba dia 31 di mei 2024, 
Marcos a declara cu cualkier casualidad Filipino cu resulta di e accionnan 
di China lo wordo considera como “un acto di guera”, cu por provoca un 
reaccion decisivo. 


Den escalacion di tension den awa teritorial di China 


Presidente Filipino ta adverti 
China contra ‘acto di guera’ 


E disputa teritorial di hopi tempo entre China 
y Filipinas a intensifica, cu Manila protestando 
contra e accionnan agresivo di China, incluy- 
endo e patruyeronan Chines cu ta uza cayon 
di awa contra e barconan Filipino. Beijing ta 
sostene cu e ta defendiendo su soberania, 
mientras cu e ta acusa Filipina di provocacion. 


E observadonan ta preocupa cu e escala- 
cion di e conflicto por atrae Merca, cu ta 
obliga pa actua debi na un tratado di defensa 
mutuo cu Filipina. E secretario di Defensa 
Mericano, Lloyd Austin, a reafirma e compro- 
miso di Merca cu su aliadonan, enfatisando cu 
e acoso cu Filipina ta enfrenta ta “peligroso”. 
Sinembargo, el a evita di specula riba contesta 
specifico di Merca, enfocando en cambio riba 
dialogo y stabilidad regional. 


E advertencia di Marcos a bin como reaccion 
na un scenario hipotetico na e cumbre, unda 
el a afirma cu e asesinato di cualkier Filipino 
di parti di e forsanan Chines lo ta crusa un 
liña, cu lo provoca un reaccion significativo. 
E oficialnan Chines a reprende e postura 
aki, acusando Filipina di cambia culpa y haci 
provocacion. 


Merca ta mehorando su sosten militar na 
Filipina, incluyendo sistema di defensa avansa 
y mas yudansa militar. Mientras tanto, China 
a critica e presencia Mericano den e region, 
indicando cu e ta provoca confrontacion y ta 
mina e stabilidad. E dos nacionnan, sinem- 
bargo, a expresa nan deseo pa mehora comu- 
nicacion pa preveni conflicto, cu e esfuersonan 
pa reanuda dialogo militar directo y establece 
canal di comunicacion di crisis. 
Mientras e tensionnan ta bira mas fuerte, e 
comunidad internacional ta wak di cerca, cu 
e speransa di evita un conflicto mas grandi 
den e lama strategicamente crucial pazuid di 
China. 

E eleccion presidencial di Mexico tin potencial 
pa marca historia door di eligi e prome Hefe di 
Estado femenino di e pais. E faborito, Claudia 
Sheinbaum di e partido gobernante Morena 
y e candidata opositor Xóchitl Gálvez, ta hopi 
dilanti di nan oponente masculino. Sinembargo, 
e importancia di e eleccion ta extende mas leu 
cu e genero, impactando e relacion crucial entre 
Mexico y Merca, particularmente den loke ta trata 
e tema di migracion y narcotrafico. 


E ganado lo enfrenta e reto di trata e preocu- 
pacionnan di Merca riba e cartelnan di droga 
Mexicano, cu ta wordo culpa pa e crisis mortal 
di fentanilo na Merca y di maneha un cantidad 
record di migrante cu ta bay Merca via Mexico. 
E posibel regreso di Donald Trump, conoci pa su 
postura duro riba migracion y droga, ta agrega 
un otro capa di complehidad. 


Sheinbaum y Gálvez ta enfatisa e importancia di 
mantene un bon relacion cu Merca. Sheinbaum 
ta priminti di sigui cu e maneho exterior di pres- 
idente Andrés Manuel López Obrador, mientras 
Gálvez ta critica esaki como un “desaster”, pero 
ambos ta boga pa un cooperacion bilateral fuerte 
y maneho na fabor di e migrantenan. 


Sheinbaum ta afirma cu Mexico lo no wordo 
¨humilia” pa Merca mas, promoviendo coopera- 
cion sin subordinacion. Gálvez ta eco e sentimento 
aki y ta priminti un relacion “franco, directo y cla¨ 
cu Merca, enfatisando e necesidad di Mexico pa 
keda firme den cara di presion Mericano. 


Migracion y siguridad ta keda tema controversial. 
Ambos candidato ta pidi mas inversion Mericano 
den Mexico y Centro America pa atende cu e 

Eleccion Presidencial di Mexico: 


Implicacion clave pa Merca 


causanan di migracion. Mientras López Obrador a enfrenta critica pa limita e 
esfuersonan anti-narcotico di Merca, Gálvez ta priminti di mehora intercambio di 
informacion cu Merca. 


A pesar di e retorica duro di Trump riba Mexico, tur dos candidato ta expresa nan 
confiansa den mantene un bon relacion. Sheinbaum ta kere den replica e rela- 
cion di Lopez Obrador cu Trump, mientras Gálvez ta declara cu e no tin miedo 
ni di Trump ni di Biden, e ta comprometi pa traha cu cualkier administracion 
Mericano. 


Mientras Mexico ta bay vota, e resultado di e eleccion lo tin implicacion profundo 
pa e relacionnan entre Merca y Mexico, impactando e maneho migratorio y e 
lucha contra narcotrafico. 

NA Alemania, otro politico a wordo ataca. Roderich Kiesewetter, miembro 
di Union Democrata Cristian (CDU) di 60 aña, a wordo ataca durante un 
campaña electoral na Aalen. Kiesewetter a wordo pusha y bati mientras e 
tabata riba e plasa di mercado den e ciudad den zuid di Alemania, unda e 
tabata haci campaña cu su partido na mando. 


Kiesewetter a sufri golpi menor pero no a rekeri tratamento medico 
adicional. El a bisa cu e no lo duna keho si e atacado pidi disculpa, segun 
reportahe di e medionan local. Ta kere cu e agresor ta candidato pa e 
hunta di conseho di Aalen. 


Recientemente, varios politico Aleman tabata obhetivo di atake. Na 
comienso di e luna aki, Matthias Ecke, miembro di Parlamento Europeo 
pa e Partido Socialdemocrata (SPD), a wordo bati severamente mientras 
e tabata pone poster electoral na Dresden y a rekeri un operacion. Un di e 
atacadonan, un hoben di 17 aña, a entrega su mes na polis despues di e 
incidente. 


Algun dia despues, e senador di SPD y ex-alcalde Franziska Giffey a wordo 
bati pa un homber cu tabata carga un saco cu un obheto duro na Berlin. E 
mesun dia, varios miembro di e partido berde na Dresden tambe a wordo 
ataca pa varios atacado. 


Otro politico Aleman ataca 


Atacado no lo wordo 


persigui si e pidi disculpa 


For di e asesinato di e politico di CDU Walter 
Lübcke pa un Neonazi na 2019, e gobierno 
Aleman a sigui enfrenta menasa contra e 
politiconan. Aña pasa, a reporta 2.790 atake. 
Practicamente mita di e incidentenan aki a 
bay p’e miembronan di e partido berde, siguí 
pa AFD cu 478 rapport y SPD cu 420. E cant- 
idad di atake a aumenta den e ultimo añanan. 


“Democracia ta wordo menasa”, canciyer Olaf 
Scholz a bisa na comienso di mei despues di 
e atake riba Ecke na Dresden. “Nunca ta un 
opcion pa ignora esaki y acepta esaki. Nos 
mester keda uni y tuma accion contra dje.” 


E aumento di e atakenan ta pone enfasis riba 
e violencia politico creciente na Alemania y e 
necesidad urgente di medidanan di protec- 
cion pa garantisa e siguridad y integridad di 
e procesonan y e representantenan demo- 
cratico. 

Now Playing 


For Showtimes and online ticketing: www.caribbeancinemas.com 


Snatched from the Green Place of Many Mothers, young Furiosa falls 
into the hands of a great biker horde led by the warlord Dementus. 
Sweeping through the Wasteland, they come across the Citadel, 
presided over by the Immortan Joe. As the two tyrants fight for 
dominance, Furiosa soon finds herself in a nonstop battle to make 
her way home. 


Not wanting to live in the shadows any longer, Winnie-the-Pooh, 
Piglet, Owl, and Tigger take their fight to the town of Ashdown, 
leaving a bloody trail of death and mayhem in their wake. 


furiosa 
a mad max saga 


Winnie -the- pooh 
blood and honey ii 


if 


After discovering she can see everyone’s imaginary friends, a girl 
embarks on a magical adventure to reconnect forgotten IFs with 
their kids. 


Many years after the reign of Caesar, a young ape goes on a journey 
that will lead him to question everything he’s been taught about 
the past and make choices that will define a future for apes and 
humans alike. 


Kingdom of the 
planet of the apes 

H O R O S C O P O 
Di Siman 
Di Siman 


TRAS di bisa ayo n’e fin di siman, nos ta ranca sali cu e prome siman 
completo di e luna di juni 2024. Kico e astronan lo bay tin prepara p’e 
signonan di zondiaco - Acuario, Scorpio, Aries, Geminis, Tauro, Virgo, 
Cancer, Piscis, Libra, Leo, Sagitario y Capricornio - segun e prediccionnan 
di e Horoscopo? 
E dia 3, Mercurio, e planeta cu ta comanda e mente y comunicacion, ta 
drenta den Geminis y e signonan di aire - Geminis, Libra, Acuario - tin un 
momento fabuloso pa examen y entrevista di trabao. Nos ta na caminda 
pa Luna Nobo, dia 6 den Geminis, cu ta lanta nos gana di papia y comu- 
nica, segun e pronosticonan di Esperanza Gracia. Descubri aki e pronosti- 
conan di e Horoscopo durante e proximo 7 dianan den tur e signonan 
zodiacal, desde dialuna 3 te cu diadomingo 9 di juni 2024. 


Horoscopo semanal Aries 
Ricibi e luna di juni cu e luminoso energia di Luna den bo signo, e dianan 
1 y 2. Lo bo nota cu nan lo bay despeha e nubianan cu ta oscurece bo 
soñonan y loke bo ta desea ta mas cerca cu nunca. Ta spera cambio den 
bo bida cu ta hiba na un mehoracion economico. E Luna Nobo por trece un 
biahe chikito maraviyoso cu lo yuda bo lubida loke ta amargo. 


Horoscopo semanal Tauro 
Bo ta hinca den algun conflicto cu bo no ta caba di soluciona, pero cu 
e Luna den bo signo riba dia 3 y 4 lo bo bay tin bon idea pa despeh’e y 
pasa door di e pagina ey. Lo bin cambio pa miho den bo bida cu lo traduci 


den un mayor stabilidad afectivo y personal. 
E Luna Nobo di dia 6 por trece pa bo un placa 
inespera cu lo aleha bo di tur preocupacion. 


Horoscopo semanal Geminis 
Hopi pabien. Dia 3, e planeta Mercurio lo drenta 
den bo signo y su energia lo potencia bo inteli- 
gencia y habilidad pa bo saca partido na cual- 
kier situacion cu aparece. Si bo kier algo, bay 
p’e pasobra Cosmos t’ey cu bo pa bo logr’e. 
Luna Nobo den bo signo lo proteha bo pa bo 
por disfruta di bida sin contratiempo. 


Horoscopo semanal Cancer 
Bo creatividad ta hopi potencia p’e Luna Nobo, 
cu ta conseha bo no precipita y reflexiona 
riba algo cu bo tin den mente. Percura pa no 
agobia y laga bo guia p’e bos interior ey cu ta 
anima bo disfruta di bida. Por fin lo bo pone bo 
pianan riba tera y lo bo bay ahusta e gastonan 
na bo presupuesto. Dia 7 ta bo dia magico. 
Pidi Luna un deseo. 


Horoscopo semanal Leo 
Bo por tin e sensacio cu bida lo pone bo di 
prueba, pero Mars bon aspecta lo bay yuda bo 
enfrenta loke bin cu determinacio y libra bo di 
contradiccion y incertidumbre. No ta momento 
pa bo keda tranca den indecision, bo mester 
bay en busca di loke ta interesa bo. Luna Nobo 
por trece e reencuentro cu e personanan cu 
pa un tempo bo no a mira y cu kier bo hopi. 


Horoscopo semanal Virgo 
Bo por sufri di “ups and downs” y sinti agobia, 
pero e Luna Nobo aki ta hopi positivo cu bo y 
lo bay trece sorpresa cu lo yuda bo cambia di 
rumbo, si esey ta loke bo ta desea. No empeña 
pa haci funciona loke ya no ta funciona ni 
forma parti di bo bida, y laga espacio pa ilusion 
nobo. Ta cumbini bo ta bo so pa reencontra cu 
bo sentimentonan berdadero. 


Horoscopo semanal Libra 
Algun situacion confuso ta alterando bo y 
bo tin miedo di dal paso en falso, pero si bo 
laga bo mes hiba pa bo intuicion y pa loke bo 
curason ta bisa, lo bo bay raca. 
>> 

Cu e energia astral faborabel cu bo ta ricibi, lo bo dispone di 
facilidad pa soluciona loke ta inkieta bo. Luna Nobo lo faborece 
bo trabao y lo trece oportunidad nobo cu bo mester probecha. 


Horoscopo semanal Scorpio 
Bao di e influho di Luna Nobo, ta un siman fantastico pa aposta 
pa loke ta nobo y lo bo tin suerte den tur loke ta implica un 
comienso, ya sea un trabao, un relacion of un proyecto. Cualkier 
cambio cu bo haci den bo bida, pa chikito cu e por ta, lo duna 
bo suerte. Compronde y pordona actitud cu a haci bo dolor, lo 
sana bo emocionnan y lo libera bo di un gran peso. 


Horoscopo semanal Sagitario 
No laga bo hiba pa bo impulsonan pasobra e cosnan por bay 
riba caminda hopi distinto na loke bo a premira. Bo decisi- 
onnan mester ta e fruta di e reflexion, esforsando den acepta 
situacion cu por siña bo hopi. E Luna Nobo aki dilanti bo signo 
lo trece harmoia na bo bida y lo libera bo di e pasado ey cu ta 
condiciona bo pa bo keda habri pa ilusion nobo. 


Horoscopo semanal Capricornio 
Luna Nobo lo revitalisa bo y lo bay reactiva algun proyecto of 


plan cu a keda paralisa. Cuminsa cu un ciclo nobo pa bo. Nan 
no lo bay regala bo nada y lo bo mester busca fondo, pero 
bo no lo rindi facilmente y bida lo hari cu bo. Lo bo bay tin 
hopi confiansa den bo mes, loke lo permiti bo alcansa bo obhe- 
tivonan mas ambicioso. 


Horoscopo semanal Acuario 
Lucha pa loke bo sa cu bo merece y no conforma cu menos 
pasobra Cosmos ta bo aliado y lo bo bay logra hopi di e cosnan 
cu bo a propone y otro mas cu bo no a spera. Lo bo dispone 
di tur e ayudo cu bo tin mester. Solamente bo tin cu pidie y no 
mucho leu. E Luna Nobo aki lo regala bo felicidad den amor y 
lo atrae suerte na bo bida. 


Horoscopo semanal Piscis 
Bo por tin idea ingenioso cu lo bo por aplica na bo bida y pronto 
lo bo mira e resultadonan. Dia fabuloso pa bo habri p’e otronan 
y conoce hende cu lo haci bo hopi feliz. 
Luna Nobo lo faborece e ambito familiar y por trece solucion na 
un asunto cu ta preocupa bo y e conflictonan cu tabata lastra 
bo di pasado lo disparce. Scucha bo curason y no reprimi bo 
sentimentonan. 

D E P O R T E 


deporte@awemainta.com 


NICKENSON Paul ta un di e hungadonan cu 
ta hunga den e liga local cu lo ta formando 
parti di nos seleccion. 


E ta tin 26 aña di edad y ta un hungado di e 
Amarillo nan di Dakota. Su posicion ta defensa 
central. E ta di mayor nan Haitiano y a desa- 
roya mayoria di su futbol den e organisacion 
di Dakota. 


Tambe e la hunga un aña den e categoria nan 
hubenil di Britannia. E ta midi 1.80M y ta pisa 
77 KG. E ta un di e miho defensa nan cu nos 
seleccion nacional ta conta cu ne. 


E ta lesa e wega bon, y tin bon anticipacion 
di hugadanan. E tin un mentalidad ganado 
caminda e la yuda SV Dakota gana e titulo 
campeonil na 2017 y 2022. 


Su talento futbolistico a hib’e tambe na Europa 
caminda e la hunga 2 aña na Grecia cu e team 
A.O. Poros. E tin un total di 26 caps cu e selec- 
cion nacional y e seleccion di Aruba ta conta 
cu su experiencia lo trece trankilidad y sigur- 
idad den e parti defensivo. 


Futbol Clasificacion Mundial 2026 


Nickenson Paul: Dakota Presente 

TERENCE Groothusen tambe ta un di e 23 hunga- 
donan cu lo bisti nos color nan Nacional dia 8 di 
Juni venidero. 


E tin 27 aña y ta pisa 102KG, su Haltura di 1.94M 
ta haci’e un arma letal den hugadanan di bala para 
y si e ta den e area durante un centro tambe e por 
haci daño. 


Cu su 102kg e ta trece un presencia fisica cu ta 
inspira bastante presencia. Esaki combina cu su 
haltura ta haci cu e por sconde y tene e bala bon. 
Esaki sigur lo yuda Aruba pa move e bala mas lihe 
den transicion. 


Actualmente e ta hunga den Sportlust 46 cu ta un 
team den tercer division na Hulanda. Prome cu esey 
e la hunga den varios team na Alemania y Malta. 
Na Malta e la hunga den e Malta Premiere League 
caminda e la experiencia hunga den e “Champions 
League Qualifiers.” 


Tambe e la hunga profesional cu Doordrecht FC na 
Hulanda. Terence Groothusen a nace na Aruba ta di 
famia Creed y Hassel. E ta un tremendo delantero y 
ta peligroso den e area pero tambe por sorprende 
for di pafo di e area. Aruba ta contando riba su 
productividad y eficacia dilanti gol. 


Futbol Clasificacion Mundial 2026 


Terence Groothusen: Peligro den Aire 

E rotacion di San Diego Padres a ricibi un golpi significante riba diasabra 
ora e team a anuncia cu e pitchernan di apertura Yu Darvish y Joe Musgrove 
a keda poni riba e lista di lesionado di 15 dia. 


Yu Darvish, di 37 aña, ta for di accion pa motibo di un distencion den 
su garganta robes, loke a oblig’e pa bandona su apertura contra Miami 
Marlins despues di solamente tres inning riba diabierna. E lesion ta retro- 
activo riba diahuebs, loke ta permiti e veterano pa potencialmente regresa 
fin di e luna aki. Darvish tabata un presencia confiabel den e rotacion e 


Padres ta pone Yu Darvish y Joe Musgrove 


riba lista di lesionado pa diescinco dia 


temporada aki, registrando un record di 4-3 
cu un ERA di 3.20 den 11 apertura. 


Joe Musgrove, di 31 aña, lo tabata e titular den 
e wega di diasabra contra Kansas City Royals, 
pero el a wordo reemplasa algun ora prome cu 
e wega pa motibo di molesternan persistente 
na su triceps y e elleboog. Esaki t’e mesun 
problema cu a hib´e n’e lista di lesionado na 
mei. Musgrove, kende a haya problema cu su 
lesionnan e temporada aki, tin un record di 
3-4 cu un ERA di 5.66 den 10 apertura. Su 
traslado n’e lista di lesionado ta retroactivo 
riba diaranson. 


Den reaccion n’e lesionnan aki, Padres a yama 
e pitchernan di man drechi Randy Vasquez 
y Logan Gillaspie for di Triple-A El Paso. 
Vasquez, di 25 aña, kende anteriormente a 
haci cinco apertura pa Padres e temporada 
aki cu un ERA di 5.82, a habri riba diasabra na 
luga di Musgrove. 
Gillaspie, di 27 aña, kende no a permiti un 
careda den su dos aparicion como reliever cu 
Padres na inicio di e temporada aki, lo duna 
apoyo adicional pafo di e bullpen. 


E ausencia di Darvish y Musgrove ta yega na 
un momento crucial, ya cu Padres ta forsa pa 
keda competitivo den un carera divisional hopi 
discuti. E ekipo lo monitor di cerca e progreso 
di recuperacion di ambos pitcher, sperando 
nan regreso rapido pa fortalece e rotacion 
mientras e temporada ta avansa. 


Mientras tanto, Padres lo confia den e actu- 
acionnan di Vasquez y Gillaspie pa yuda nan 
nabega door di e periodo desafiante aki. 


Like & Follow 


nos riba Facebook 

E pelea hopi anticipa di boxeo entre Jake Paul (27) y Mike 
Tyson (57), referi na dje como e ‘Pelea di Siglo’, a keda 
posponi. Originalmente programa pa dia 20 di juli na Texas, e 
pelea a keda posponi door cu Tyson tabata sufri di un ulcera 
na stoma, loke a rekeri cu e mester a sosega pa conseho 
medico. No a anuncia un fecha nobo ainda, lagando Paul 
kibra. 


Preocupacion tocante salud di Tyson a keda confirma. Netflix, 
e emisora exclusivo di e pelea, a anuncia e noticia lamen- 
tabel. Tyson su ulcera a bolbe detona, loke a conduci su 
dokter pa recomenda un periodo di entrenamento reduci y 
sosiego. “Desafortunadamente, nan a conseha mi pa rebaha 
mi entrenamento pa algun siman pa descansa y recupera”, 
Tyson, kende lo cumpli 58 aña riba dia 20 di juli, a bisa Netflix 
. Ironicamente, e servicio di transmision a indica cu “hasta 
Iron Mike mester sigui ordo di un dokter.” 


Durante un vuelo di Miami pa Los Angeles diadomingo 
ultimo, Tyson a experencia un emergencia medico. E testi- 
gonan a informa di un anuncio durante e vuelo buscando 
un dokter, kende tambe a aparece riba e pantayanan di e 
cabina. Most Valuable Promotions, cu a organisa e evento 
hunto cu Netflix, inicialmente a declara cu Tyson tabata bon 
a pesar di su ulcera. Sinembargo, debi n’e incidente, e ‘Pelea 
di Siglo’ a keda posponi. 


E tardansa ta cu e intencion pa duna Tyson e chens pa 
prepara completamente p’e pelea contra Jake Paul. A pesar 
di su malesa fisico, Tyson no por a resistí di tira palabra pa 
Paul. “Jake Paul, esaki por a duna bo un tiki tempo, pero 
ainda mi ta bay dal bo”, Tyson a bisa. 


Paul a expresa comprension p’e decision. “Mi ta apoya total- 
mente pa pospone e evento pa Mike Tyson no tin excuus”, el 
a bisa Netflix. “Mi fanaticonan sa cu mi kier enfrenta ‘Iron 
Mike’ den su miho momento. Pero nan no bruha: ora mi subi 
den ring cu ne, lo mi ta cla pa reclama mi victoria cu un final 
sensacional.” 


Paul a agrega riba Instagram: “Ta un noticia teribel, mi ta 
kibra. Mi ta sin palabra y cu curason kibra, nos a traha hopi 
duro p’esaki. Mi ta sinti mi malo pa tur esunnan envolvi den e 
evento aki. Pero mi ta priorisa Mike su salud mas cu tur cos. 
Mi ta stima e homber ey, mi tin hopi respet p’e. Mi kier pa 
Mike ta bon di salud.” 


E fanaticonan cu a cumpra carchi, algun gastando miyones, 
a wordo informa cu nan carchi lo keda valido p’e fecha repro- 
grama. 


Noticia Devastador 


Ta pospone e ‘Pelea Di Siglo’ Entre Mike Tyson y Jake Paul 

Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


REAL Madrid a sigura nan di diescinco titulo di Liga di 
Campeon/Copa di Europa y cu un victoria di 2-0 riba 
Borussia Dortmund na Wembley. A pesar di un bataya fuerte 
di Dortmund den e prome mita, e gigantenan Spaño a score 
decisivamente den e di dos mita pa bay cu e victoria. 


Den e ultimo partido di su carera, Toni Kroos a duna un asis- 
tencia, mientras Vinícius Júnior, e hungado destaca di e 
temporada aki di Liga di Campeon, a marca e di dos gol di 
Real Madrid. 
Maatsen, cu recientemente a perde un luga den e ekipo 
Hulandes di Euro 2024, a hunga den e final cu Dortmund. 
Mescos, Mats Hummels, Karim Adeyemi, Julian Brandt y 
Emre Can di Dortmund a enfrenta decepcion despues cu 
entrenado Julian Nagelsmann a laga nan for di e ekipo di 
Alemania. 


A pesar di e contratiemponan aki, Dortmund no a para 
keto. Un comienso energico a mira nan domina e prome 
minuutnan. Brandt a faya poco despues di un falta di Niclas 
Füllkrug, Adeyemi a keda blokia pa Dani Carvajal despues di 
a vence e portero Thibaut Courtois, y Füllkrug a dal e pal’i 
gol despues di un pase inteligente di Maatsen. 


E presion inicial di Dortmund a sigui, cu Maatsen orkest- 
rando un contraatake cu a conduci na un situacion di seis 
contra tres, aunke nan no por a capitalisa. Real Madrid, di 


su banda, a lucha pa haya su ritmo, cu solamente intento 
sporadico di Vinícius y Federico Valverde. 


A pesar di su dominio, Dortmund no por a yega n’e gol, loke 
ta recorda e final di Real Madrid na 2022 contra Liverpool, 
unda e Spañonan a gana cu nan unico tiro riba gol. 


Den e di dos mita, Real Madrid a mustra mas intencion. 
Gregor Kobel a ataca un tiro liber di Kroos, y Carvajal tambe 
a pone e portero di Dortmund na prueba. N’e otro banda, 
Füllkrug a perde un bon chens di un headshot. 


Vinicius Junior a sigui briya, evitando e defensanan facil- 
mente y preparando e hugadanan. Carvajal a kibra e empate, 
cabesando den un corner di Kroos. E gol aki a cambia e 
impulso na fabor di Real Madrid. 


Vinicius subsecuentemente a redobla e bentaha despues cu 
Maatsen a perde posesion contra Jude Bellingham, kende 
a prepara e Brasilero pa un remate preciso. Aunke Füllkrug 
a haya un gol afo anula pa ta ´offside´, Dortmund no por a 
recupera. 


Real Madrid a celebra su di diescinco titulo Europeo, cu 
Kroos ricibiendo un ovacion ora cu el a wordo reemplasa 
den e di 86 minuut. Pa Dortmund, e partido a termina den 
lagrima despues di un campaña Europeo memorabel. 


Real Madrid ta gana Borussia Dortmund 
reclamando e di diescinco titulo Europeo 

OTMAR Oduber di Plataforma Pais comentando riba Rijkswet 
RAFT a bisa cu ta e Plataforma aki a bin ta papiando for di basta 
tempo caba cu mester bin cu e cambionan necesario pa reduci 
gastonan di gobierno. 
Ta hustamente Plataforma Pais ta esun cu a manda carta for di 
aña pasa pa gobierno pa bin cu un Dialogo Nacional pa wak con 
ta reduci gastonan di gobierno, y esaki prome cu a bin cu e rijk- 
swet, cual a yega, ta bay wordo trata y pasa y keto bay ningun 
hende kier discuti riba bahamento di gasto di gobierno, cual ta 
extremadamente halto. 
E situacion aki ta netamente e motibo pa cual Hulanda ta cay 
aden, y ta castiga nos, pasobra a duna suficiente chens pa bin 
cu cambio y nada no a wordo haci. Otmar ta considera cu no 
a yega na ningun acuerdo, cu e ley a wordo impone riba Aruba 
danki na fayonan di gobiernonan di Aruba durante ultimo 30 pa 
40 añanan. “Esaki ta loke Den Haag tabata busca, pa pone Aruba 


lomba contra muraya y forsa nos isla cu un ley pa cual ta perde 
parti di nos autonomia”. 
Pa loke ta e personanan cu ta considera cu ta bon cu esaki ta 
tumando luga, pasobra nos mes no por a atende cu e situacion, 
Oduber ta bisa cu e personanan aki no ta realisa e lucha cu a 
hiba pa por a para riba nos propio pia, pa tin nos propio moneda, 
nos propio banco central. “Cuanto pais rond mundo ta anhela pa 
tin e independencia aki, anto anos cu tabata tin’e, por mira un 
Parlamento keto. Pueblo di Aruba ta bay mira durante e debat- 
enan den Parlamento ken ta para na unda. Pueblo kier wak di 
e 21 miembronan di Parlamento individual kico nan pensamento 
ta. Nos ta bay acepta sin mas cu Hulanda ta bay impone, cu Den 
Haag ta bay dicidi kico ta pasa cu finansa publico di Aruba?”. 
P’esey Otmar ta bisa cu pa motibo cu Aruba no a tuma deci- 
sion, a permiti pa Hulanda abusa di nos manera ta tumando luga 
na e momentonan aki. “E no ta algo pa ta orguyoso, e no ta un 
berguensa, e ta un abuso cu ta tuma luga y en bes mi mira politi- 
conan lanta para, defende y bisa con nos ta bay percura pa gana 
e confiansa bek di Hulanda, nan tur ta keto”. 
E ta menciona cu ora ta papia di partidonan tradicional manera 
MEP y AVP y partidonan cu ta yama nan mes nobo, cu nan ta e 
generacion nobo, ningun a haci nada, no a bin cu ningun proposi- 
cion, cambio of beneficio pa pueblo. “Aki un aña tin eleccion y di 
awo pa otro aña ta bay bin mas cu 100 idea dilanti, pero durante 
e ultimo 3 añanan, no a scucha ni un miembro di Parlamento cu 
ta sostene gobierno of cu ta den oposicion, of un politico pafo di 
Parlamento bin cu un idea of proposicion na beneficio di pueblo? 
Lamentablemente no! 
P’esey nos di Plataforma Pais ta para pa e pais aki, nos ta bisa 
cu nos kier bin cu cambionan. Ta basta di medida contra pueblo, 
nos a chica, nos a chupa e pueblo aki completamente durante e 
ultimo 40 añanan, awo ta momento pa e pueblo haya e beneficio 
economico di nos pais. Mescos cu hotelnan a gana hopi placa y 
bay cu hopi placa, mescos cu caha di gobierno a wordo yena cu 
tur sorto di medida, awo ta e momento pa e saco di pueblo di 
Aruba, di e trahado cuminsa haya parti di e beneficio cu nos a 
conoce tur e ultimo añanan aki”. 
Finalisando Otmar Oduber a bisa cu dependiendo di e postura 
di cada parlamentario durante tratamento di e Rijkswet RAFT, 
pueblo lo sa di husga den cual di nan lo por deposita nan confi- 
ansa y den cual no, otro aña cu tin eleccion. 


Dependiendo di e postura di cada 


parlamentario dia trata Rijkswet RAFT 
Pueblo lo husga den cua si 
y cua no por tin confianza 


otro aña eleccion 

DEN un bishita cu tabata yena di emocion y compromiso, mr. 
Mike Eman a cana durante fin di siman den e bario di Mabon, 
unda e a scucha e voznan di e pueblo. Manera inspira p’e letra 
di e cancion di Ruben Blades, “Patria es un sentimiento,” Eman 
a wak cu su propio wowonan con e pueblo ta lucha pa mantene 
nan dignidad y speransa den temponan dificil. E bishita aki no 
tabata solamente un encuentro, sino un di speransa y dedi- 
cacion p’e futuro di Aruba. E historia y aspiracionnan tras di e 
voznan cu a impacta Mike Eman a resona tambe riba medionan 
social den fin di siman. 
Durante su bishita, Mike a topa hopi hende hoben, mucha 
y hende grandi den nan cas, riba caya, riba acera, den nan 
salanan y veranda. Esaki ta locual e a haci 8 aña tambe como 
Prome Minister, mustrando su compromiso pa cu e bienestar di 
tur ciudadano Arubiano. Su presencia no tabata solamente un 
bishita, sino un muestra di su dedicacion constante pa mehora 
e bida di su comunidad. 
Tur cu a comparti cu Mike, hoben y hende grandi, e relato di 
tur hende tabata cla: tristeza y decepcion cu e situacion actual. 
E parkenan di recreacion y e canchanan di deporte cu Mike a 
construi y mantene cu tanto amor durante su administracion a 
wordo completamente neglisha awor. E hoben van der Linden a 
splica Mike cu e luganan c’un tempo tabata un fuente di alegria 
y actividad pa nos hubentud, awor ta un fuente di desilusion, 
yena di yerba seco y cero di sushi, causando cu nan no por uza 
e facilidadnan aki mas. Ta lamentabel di mira cu e hobennan y 
muchanan ta forsa pa hunga riba caya, poniendo nan siguridad 
y bienestar na peliger. 
Mike tabata conmovi p’e relato di e hobennan. “Bo curason ta 
yena di emocion pa mira y tende e profundo tristesa y decepcion 
cu e hobennan ta sinti”. E preocupacionnan cu e muchanan a 
comparti a impacta Mike profundamente, reenforsando e motibo 
mas pa traha sin descanso pa un futuro miho. “E ta desanima bo 
pa mira nos hobennan asina tristo y decepciona”, Mike a bisa. 
“E hobennan ta papia cu mi manera nan ta papia cu “Tio Mike”, 
buscando consuelo, oido y speransa.” 
Eman a trece un mensahe di speransa durante su bishita. E a 
anuncia cu AVP tin un programa di 10 punto unda renobacion 
y construccion di parkenan nobo y canchanan di deporte den e 
bario ta un prioridad halto. “Nos ta comprometi pa traha duro 
pa drecha e luganan di recreacion pa nos hobennan por bolbe 
disfruta di un ambiente sigur y limpi pa hunga y desaroya,” 
Eman a bisa. 
Ademas, e renobacion general di e bario ta un prioridad pa Mike, 
manera e a haci den pasado. Eman a papia tambe cu mayornan 
cu ta desanima y tristo pa cu e costo di bida y e negligencia di 
nan bario. Un señora a pone su man na su curason ora Mike a 
puntr’e riba e costo bida. “E a pone su man riba Mike su schouder 
y bise, “Mike esey ta haci mi hopi tristo, e placa no ta yega y peor 
pa mayornan hoben cu yiunan cu tanto necesidad”. “Nos no por 


permiti cu nos pueblo ta sigui sufri asina”, Mike a enfatisa. “Nos 
mester traha pa crea un futuro miho pa tur ciudadano di Aruba.” 
Hobennan empleado tambe a expresa nan preocupacion na Mike 
tocante nan salario cu ta keda atras den comparacion cu e costo 
di bida. Mike a splica su plannan pa subi e nivel di bida di tur 
Arubiano. “Mi tin un vision pa un Aruba caminda tur hende por 
prospera y logra su bienestar, un Aruba caminda e BON COMUN 
ta nos strea di guia. 
Mike a comenta cu na Spaño nos ta bisa EL BIEN COMUN manera 
ta resona den e cancionnan cu tabata reina bao di e hobennan 
na Mabon cu e letranan di e popular artista rapper di Puerto 
Rico, Benito Antonio Martínez Ocasio (Bad Bunny), ‘Estamos 
bien”, cu ta refleha e lucha y deseo di e hobennan pa ta BIEN. 


Esaki ta inspira nos compromiso pa traha pa un futuro di Aruba 
cu ta basa riba e necesidadnan y soñonan di nos pueblo. “Manera 
e artista ta canta, ‘Estamos bien,’ nos ta traha pa un Aruba unda 
tur hende por bisa cu berdaderamente cu nan ta bien.” 


Mike a scucha bario di Mabon 

DIA 30 mei 2024 den un reunion publico a trata e ley pa 
haci traspaso di e tres plantanan di RWZI, e sistema di riool 
di Aruba, e incinerator y tur lo demas pa entidad nobo di 
Aruba Wastewater Sustainable Solutions N.V. (AWSS). 


Parlamentario di Fraccion di MEP, Darlaine Guedez-Erasmus 
ta indica cu e plantanan aki a cay pa basta aña bou di Dienst 
Openbare Werken (DOW). AWWS lo cay bou di Utilities 
mescos Elmar y WEB Aruba N.V. 


Ta importante pa menciona cu a traha un plan pa asina traha 
un planta nobo di RWZI na Bubali cu lo tin un capacidad mas 
grandi cu esun cu tini na e momento aki. 
E meta tambe ta pa modernisa e otro plantanan, upgrade 
e sistema di riool y soluciona e kimamento di cierto tipo di 
sushi cu e incinerator. Si nos mira cu tin hopi tecnologia 
nobo na mundo y reemplasando e mashinnan bieu pa nobo 
lo por haci esaki posibel y mas eficiente, Guedez-Eramus a 
indica. 


Cu tur e modernisacion aki, AWSS lo percura pa evita cu e 
awa sushi bay pa lama. Esaki sigur lo proteha salud y medio 
ambiente. Sigur cu ta hopi importante pa nos hendenan 
local y turistanan cu ta bini Aruba y pa evita tambe e holo 
desagradabel cu nan mester haya. 


AWSS lo tin un rol importante den purifica e awa aki pa asina 
por haci otro uzonan. Cunukeronan lo por haci uzo di e awa 
aki y sigur lo baha nan gastonan mas di e cunukeronan cu lo 
por ricibi e awa aki. 


RWZI ta hopi crucial pa Aruba. Mi persona ta haya ta di suma 
importancia cu gobierno a bini cu un plan pa asina solu- 
ciona esaki. E traspaso di DOW pa un compania cu ta cay 
bou Utilities, sigur ta hopi positivo. 


Si nos mira cu lo tin un fondo sigur pa traha un planta, cumpra 
materialnan y haci mantencion y asina haci’e uno duradero, 
Parlamentario Darlaine Guedez-Erasmus a declara. 


Parlamentario Darlaine Guedez-Erasmus (MEP): 


Parlamento di Aruba a aproba ley pa soluciona 


e problematica di RWZI despues di hopi aña 

NA 2016 Otmar Oduber a bandona Partido AVP y un di e moti- 
bonan cu el a menciona den carta entrega na Gobernador 
tabata cu finansa publico no tabata sostenibel, cu no por a 
continua mas den e situacion ey. 
Esaki pasobra e tempo ey AVP a busca Sr. Angel Bermudez 
como minister di Finansa pa bin implementa un reforma 
fiscal bayendo di impuesto directo pa indirecto, algo similar 
na un BTW, pero finalmente no tabatin e cohon of curashi y 
a keda sin introduci e cambionan cu mester a wordo intro- 
duci . 
A aumenta BBO bou gobierno di AVP y Otmar a bisa cu e ta 
para pa su principio y cu e no por keda banda di hendenan 
cu a priminti algo pero no a cumpli. 


Despues tin Partido MEP cu tur momento den oposicion 
a papia riba e mesun tema, cu mester cambia impuesto di 
directo pa indirecto (corda cu ta partido MEP a bin cu BBO) 
cobrando esaki na frontera. 


Nan tampoco tabatin e curashi pa tuma e decision y 
atrobe a bay na cobra un BBO na frontera, a pone 
presion riba comunidad di Aruba, pero no a resolve 
e problema. 
Plataforma Pais ta determina y ta bisa cu mester 
bin cu un reforma fiscal bayendo di impuesto 
directo pa indirecto, pero aliviando e comunidad 
di Aruba pa cu loonbelasting, elimina inkomsten- 
belasting y reduci winstbelasting cu minimal- 
mente e mita. 
Importante den e proceso aki ta pa reduci e 
gastonan exhorbitante di gobierno, algo cu e 
Plataforma a bin ta bogando pe pa basta tempo, 
pero cu ningun hende no ta worry cu esaki. 


Ni gremio comercial, ni gremio sindical, ni 
partidonan politico sosteniendo gobierno, den 
oposicion of pafo di Parlamento ta atendiendo 
cu esaki, pasobra ta parce cu ta mas impor- 
tante pa wak con ta acusa otro, con por yama 
otro pa corupto, con por zundra otro, con por 
tira culpa riba otro. 


Faltando un aña pa eleccion nan no ta atendiendo cu e 
temanan di p.e. reduccion di ministernan, reduccion di 
miembronan di Parlamento. 
Esaki ta temanan cu Plataforma Pais ta papiando di nan caba, 
nan ta menciona reduccion di ministernan te na 5 y miem- 


bronan di Parlamento te na 15. Igualmente 


nan ta para pa saca nombramento di 


empleadonan publico for di man di 


politiconan y tur esaki conhunt- 


amente cu otro cambionan 


pa yega na un reduccion di 
gastonan di gobierno cu un 
minimo di 12% sin cu ta bin 
mas medida riba pueblo p’e 
proximo 2 añanan. 


Otmar Oduber 


A yega momento pa para firme y bin cu reformanan 


fiscal cu lo yuda tanto pueblo como gobierno 


Reduccion di gastonan di gobierno mester ta central den e proceso 

DIAHUEBS atardi den Parlamento, Prome Minister Evelyn 
Wever-Croes a duna un splicacion breve riba algun logro di 
e gobierno actual cu ta sumamente positivo pa pais Aruba. 
Prome Minister a splica cu ultimo tempo, por a nota cu 
Gobierno ta treciendo solucionnan structural y duradero 
riba diferente tereno. 


Pa loke ta finansa publico, Gobierno ya caba tin presu- 
puestonan balansa, cu surplusna. Tambe Aruba a haya un di 
dos “investment grade”, cu ta prueba cu hasta institutonan 
financiero internacional tin confiansa den e maneho finan- 
ciero di Gabinete Wever-Croes. Tambe, Aruba tin un acuerdo 
historico cu Hulanda, y si Aruba logra yega na un Rijkswet, 
lo ta un “game changer” di berdad pa finansa publico den 
futuro. Esaki lo ta di gran beneficio pa nos hobennan, pa 
asina den futuro, nan tin e espacio financiero, pa por imple- 
menta nan vision. 


Turismo, cu ta e pilar economico di pais Aruba ta creci- 
endo, e cifra di desempleo a baha na nivelnan mas abou den 
20 aña, lo bin cu un indexering como reconocemento pa e 
trabou duro di empleadonan publico, y e nivelnan di cuido 
di nos grandinan, cuido di salud, cuido di salud mental ta 
hayando e prioridad maximo den gobernacion. 


E meta di Gabinete Wever-Croes ta pa e progreso y prosper- 
idad yega na cada hogar di pais Aruba. Y ta bay introduci un 
sociaal minimum, cu ta un suma minimo cu famianan mester 
pa por cubri nan gastonan, y asina saca nan di pobresa. Tur 
esakinan ta desaroyonan sumamente positivo pa pais Aruba. 


Prome Minister tambe a expresa cu durante su bishita na 
Antigua and Barbuda pa un conferencia di Small Island 
Development States (SIDS), el a realisa con bendiciona Aruba 
realmente ta. Durante mas di 20 reunion, e por a scucha y 
mira con otro paisnan similar na Aruba ainda ta luchando 
pa bay padilanti. Aruba ta un inspiracion pa e otro islanan, 
no basa riba storianan ficticio, sino riba echonan cu ta 
wordo substancia y confirma pa institutonan internacional. 


“Mi ta kere cu tur e cosnan positivo, y tur loke cu e gobierno 
aki ta logrando, ta crea envidia cerca esnan cu NO kier mira 
Aruba avansa. Tur esaki tambe ta crea resistencia cerca 
esnan cu ta mira nan poder bira menos, pasobra e poder ta 
bayendo mas den man di e pueblo di Aruba, pasobra husta- 
mente e gobierno aki ta traha pa ARUBA en general y pa 
salba e patrimonio di pais Aruba, pa e poder no bay den man 
di un hende so of un grupito so, manera e caso Avestrus a 
bolbe mustra nos”, Prome Minister a expresa. 


Prome Minister den Parlamento: 


Bon gobernacion ta trece cosnan positivo pa pais Aruba 


Y ta crea envidia y resistencia cerca esnan cu no kier wak Aruba avansa 

DIAHUEBS ultimo Scol di Arte na San Nicolas tabata 
escenario di un exposicion inspirado di arte presenta p’e 
adultonan mayor di 60 aña. Durante e evento aki e artis- 
tanan a expone nan obra di e scol, destacando un variedad 
amplio di talento y estilo artistico. 


E exposicion no solamente a mustra e habilidadnan artis- 
tico di e participantenan, sino cu tambe a brinda un espacio 
p’e intercambio cultural y generacional. Atelier ‘89, un 
institucion reconoci den e ambito artistico, a colabora 
estrechamente den e organisacion di e evento. Danki n’e 
colaboracion aki, esunnan presente tabatin e oportunidad 
di scucha e artistanan scucha e artistanan splica e proceso 
creativo tras di nan bunita obra. 


E expositornan a comparti nan storia personal y tecnica 
uza den nan creacion, proporcionando un vision intimo di 
nan trabao. E exposicion a inclui pintura, escultura y otro 
forma di arte visual cu ta refleha e diversidad rico di expe- 
riencia y perspectiva di e artistanan riba 60 aña. 


E evento tabata un exito rotundo, atrayendo un gran cant- 
idad di bishitante cu a mustra entusiasma y conmovi p’e 
obranan presenta. E exposicion no solamente a celebra e 
talento di e artistanan mayor, sino cu tambe a subraya e 
importancia di sigui fomentando arte y creatividad den tur 
e etapanan di bida. 


Scol di Arte San Nicolas y Atelier ‘89 a expresa nan compro- 
miso di sigui duna sosten n’e tipo di iniciativa asina, recon- 
ociendo e balor cultural y social cu e artistanan di mayor 
edad ta aporta na comunidad. 


Un encuentro di creatividad y experiencia 


Exposicion di Arte pa adulto mayor 60+ 


na San Nicolas tabata uno inspirado 

DIAHUEBS anochi tabata un ocasion hopi importante unda 
a celebra e ceremonia di firmamento pa traspaso y restau- 
racion di e edificio di EX-DOW. Minister di Turismo y Salud 
Publico sr. Dangui Oduber a atende e ceremonia di traspaso 
oficial di edificio di ex-DOW pa Aruba Ports Authority (APA). 
Esaki sigur ta un logro historico pa Aruba Ports Authority pa 
por a logra cumpra y restaura un bunita monumento cu hopi 
caracteristica y historia den e curason di Oranjestad. 


Den e ceremonia protocolar, su Excelencia Gobernador di 
Aruba, Sr. Juan Alfonso Boekhoudt y varios mandatario 
tabata presente pa presencia e momento historico aki. E 
proyecto di restauracion di edificio di EX-DOW ta marca un 
paso significativo pa mehora e infrastructura y servicio cu 
ta wordo ofreci na tanto local como turistanan. E edificio ta 
situa central den centro di ciudad, e t’e prome impresion cu 
turistanan crucero ta haya ora nan sali for di nos terminal 
crucero y miles di turista y local ta pasa dilanti e edificio aki 
tur dia. 


Minister Dangui Oduber su vision y maneho den turismo ta 
basa riba keda haci inversionnan continuo den producto 
Aruba. Finalmente, Minister Dangui Oduber ta contento cu 
despues di un proceso largo ta marca un fecha importante 
na mei 2023 unda a firma MOU entre partidonan p’asina 
sondea e posibilidad pa APA cumpra e edificio for di Land 
Aruba y net 1 aña despues ta finalisa un fase importante cu 
t’e traspaso oficial di e edificio p’asina cuminsa prepara e 


siguiente fase cu lo bira e ehecucion di e bunita proyecto di 
restaura e edificio. 
Minister Dangui Oduber ta gradici henter e team di minis- 
terio di turismo cu a traha incansablemente riba e proyecto y 
sigur un danki special na management di APA, board di APA, 
ATA y DOW y Monumentenbureau pa hunto por bay realisa 
un hoya di proyecto pa Aruba cu nos tur por ta orguyoso di 
dje. Nos tin un futuro briyante nos dilanti y loke nos mester 
ta conserva nos libertad pa sigui desaroya nos pais manera 
nos mes ta desea esaki. 


Minister Dangui Oduber ta expresa: 
Bo mester por tin e vision y tambe na mes momento e convic- 
cion y curashi pa por tuma e decisionnan corecto pa biene- 
star y progreso di bo pais. 


Ceremonia di traspaso oficial di edificio 


di ex-DOW pa Aruba Ports Authority 

DIASABRA, 1 di juni ultimo, mester a tuma luga e 
Fundraising Bingo di Centro Pastoral Aruba(CPA) y Pastoral 
Hubenil Aruba (PHA). Pa motibonan fuera di alcance y riba 
peticion di esnan encarga cu benta di bingo, el a ser cancela 
y posponi pa diasabra, 24 di augustus 2024. 


Tur otro detaye a keda mescos: 
Prijs pa carchi ta f.10,00 
Orario: 7:00pm 
Via Cable Canal 48 Diario TV. 


Ya for di dos siman pasa, Bingo Aruba a anuncia esaki den 
su programa y riba su Facebook page, PHA tambe a post 
esaki riba su pagina di Facebook y algun radioemisora a 
pas’e varios biaha caba den nan programa. 


CPA y PHA ta pidi disculpa pa e inconveniencia, ta gradici 


pueblo di Aruba pa e cooperacion y ta pidi pa warda e carchi 
di bingo pa diasabra 24 di augustus venidero. 


Pa mas informacion por tuma contacto via 5694087 of 
5657176. Danki p’e comprension! 


Pastoral Hubenil Aruba ta anuncia 
fecha nobo p’e Fundraising Bingo 

DIASABRA a tuma luga e di ultimo dia di e 
colecta anual 2024 di Koningin Wilhelmina Fonds 
Aruba. Diferente boluntario a subi caya pa asina 
colecta pa e fundacion y alabes diferente grupo 
di bikers a join cu e Ride for the Fighters. 


Danki na e boluntarionan y sponsornan cu a haci 
e colecta aki un biaha mas posibel, Koningin 
Wilhelmina Fonds Aruba a logra colecta e suma 
di AWG 34mil florin. E suma aki lo yuda cu e 
gastonan anual cu ta core den 240mil florin.  


Sin nos boluntarionan y sponsornan esaki lo no 
tabata posibel. Koningin Wilhelmina Fonds Aruba 
ta gradici tur e bikers di e Ride for the Fighters, 
tur e organisacionnan y personanan individual 
cu a acudi boluntariamente,  Cuerpo Policial di 
Aruba, VMU, COMPRA,Subway, Domino’s pizza, 
Balashi, Do It Center, Rapid e-Logistics, Island 
Finance.  Y sigur tambe prensa di Aruba cu a 
yuda nos reach mas tanto hende posibel. 


P’esnan cu kier duna un aporte Na Koningin 
Wilhelminafonds Aruba por haci esaki via CMB 
60078005, Arubabank 2611450190, Banco di 
Caribe 80710901 y Pay.aw 


KWF Aruba a cera su colecta anual 2024 

E departamento di “Social Work and Development” di e 
facultad di Arte y Ciencia na Universidad di Aruba ta organisa 
un dialogo publico riba e topico “Ban Papia di Salud Mental”. 
E dialogo publico aki ta parti di e exposicion ‘Cuadro di 
Problemanan Social y Solucionnan”, na UNOCA. 


E dialogo ta wordo organisa den colaboracion cu SHOCO 
Wellness, Stichting Hunto, Enlightened Hearts Shanti Aruba 
y UNOCA. Juliet Chieuw lo facilita e dialogo aki. 


E personanan na palabra durante e dialogo publico ta: 
• Shanti, Enlightened Hearts Shanti Aruba 
• Alisha Vlinder, Studiante 
• Fransli Solognier, Studiante 
• Aldreline Brete, Studiante 
• Brian Verschuur, Psicologo 
• Juritza de Cuba, Psichologo 
• Dalgis Montalvo, Director, Stichting Hunto 


E evento, programa pa diahuebs 6 di juni 2024, for di 7:00 – 
9:00 pm na UNOCA, ta un testimonio di nos creencia cu no 
tin salud fisico si no tin salud mental. Nos ta extende un invi- 
tacion caluroso na un y tur, ya cu bo presencia y participa- 
cion ta di gran balor pa e combersacion importante aki riba 
salud mental na Aruba. 


For More Information Contact: 
Clementia Eugene: clementia.eugene@ua.aw, Tel No. 
594-5574 


45% 
OFF 


V I A S T I M A M I S T E R I L I S A M I ' S W E B S I T E & 
S A V E U P T O 4 5 % O F F Y O U R P E T ’ S 
S T E R I L I Z A T I O N C O S T S P L U S G E T A F R E E 
M I C R O C H I P ! 


FREE 
MICROCHIP 
FREE 
MICROCHIP 


sign up now 


Dialogo Publico 


Ban Papia di 
Salud Mental 


Diahuebs 6 di juni 2024, 7:00 pm – 9:00 pm, UNOCA 

DEN un mundo caminda cu ciencia 
ta topa cu ficcion, un grupo di hoben 
cientifico extraordinario ta cuminsa cu 
aventura emocionante pa salba mundo 
di e forsanan siniestro. No, esaki no 
t’e ultimo blockbuster di Bond, sino 
e narativa cautivador di e serie di 
novela grafico pa adulto hoben “Curie 
Society”. 


Siguiendo e hazañanan di e prodi- 
gionan cientifico adolescente, Simone, 
Maya y Taj, e storianan yena di accion 
no solamente ta entretene, sino cu 
tambe ta boga p’e diversidad y preci- 
sion den e representacion di STEM 
(Science, 
Technology, 
Engineering, 


and Mathematics). 


Ritu 
Raman, 
profesor 
di 
MIT 
y 


consehero principal den ciencia di e 
serie, ta comparti informacion riba con 
e novelanan grafico por sirbi como un 
porta di entrada na e educacion STEM 
mientras cu nan ta defende e inclusiv- 
idad. 


Ritu Raman ta discuti su participacion 
den e elaboracion di e narativa di Curie 
Society, enfatisando e importancia 
di un naracion autentico pa involucra 
e hobennan lector. Basando riba su 
propio experiencianan y esun di su 
coleganan, e ta colabora cu e autornan 


Heather Emhorn y Adam Staffaroni pa 
infundi e storia cu ciencia di mundo 
real y e consideracionnan etico. 


E combersacion ta profundisa den 
e papel di Ritu den e formacion di e 
personahenan y e storia di e serie, 
destacando e balans meticuloso entre 
precision cientifico y e libertad nara- 
tivo. Como asesor, Ritu ta nabega door 
di e liña di echo y ficcion, sigurando cu 
e conceptonan cientifico ta accesibel 
sin sacrifica e balor di entretenimento. 


Reflexionando riba su inmersion den e 
mundo di novela grafico, Ritu ta expresa 
su alegria door di ta inmortalisa den 
forma di comic, cumplienco cu un soño 
di henter su bida di combina ciencia cu 
creatividad. E ta subraya e importancia 
di e representacion diverso den e nara- 
cion, señalando e representacion di 
hende muhe y cientifico senior como 
figura clave den e serie. 


Atendiendo e impacto mas amplio di 
e novelanan grafico den e participa- 
cion di STEM, Ritu ta enfatisa e nece- 
sidad di satisface diferente audiencia 
den su propio terminonan. E novel- 
anan grafico, e ta argumenta, ta 
ofrece un plataforma unico pa trans- 
miti concepto cientifico compleho di 
manera visualmente atractivo y inclu- 


sivo, alcansando audiencia mas leu di e 
medionan educativo tradicional. 


Door di discuti e retonan di fomenta 
diversidad den STEM, Ritu ta subraya 
e necesidad continuo di desmantela 
e prehuicionan di genero y fomenta e 
inclusividad for di un edad trempan. 
Door di retrata hende muhe y grupo 
subrepresenta como protagonista den 
e narativanan di STEM, e ta kere cu nos 
por inspira futuro generacion na sigui 
nan aspiracion cientifico cu confiansa 
y entusiasmo. 


Den un ultimo instancia, e serie Curie 
Society ta un testimonio di e poder di 
naracion pa forma percepcion y aspira- 
cion riba e camponan di STEM. A traves 
di e personahenan dinamico y aven- 
tura emocionante, e novelanan grafico 
aki no solamente ta entretene, sino cu 
tambe ta inspira e lectornan na explora 
e posibilidadnan infinito di ciencia. 


Segun cientifico 


Novela grafico ta habri caminda pa diversidad den STEM 

MINISTER Geoffrey Wever a anuncia un ‘Open 
Call’ na artistanan local pa produci un instala- 
cion artistico na Plaza Comercio na Oranjestad. 
Ta encurasha artistanan local pa manda nan 
“proposal” pa un concepto creativo pa un insta- 
lacion artistico y asina sostene revitalisacion di 
nos centro di ciudad. 


Pa detayes exacto, mas informacion y tambe 
por entrega un proposicion, acudi na e website: 
https://experienceoranjestad.com/artist_ 
submission/ 


E iniciativa aki ta pa sostene e desaroyo di e 
industria creativo di Aruba, y haci Oranjestad 
un ciudad mas atractivo pa local y turista. Tur e 
esfuersonan aki ta pa no solamente subi e viab- 
ilidad comercial di e area pero tambe probecha 
na duna sosten real na crecemento di nos indu- 
stria creativo local. 


Nos industria creativo tin potencial enorme y 
lo contribui na diversification di nos economia. 
Autenticidad ta un factor esencial den e indu- 
stria di servicio ultimamente, y bishitantenan 
local y internacional ta constantemente en 
busca di esaki. Ta nos artistanan t’esnan cu tin 
bista ariba loke ta haci nos como pais, y como 
sociedad unico. P’esey, iniciativanan manera 
esaki no ta djis un piesa artistico pero e ta un 
accion cu impacto real, segun minister Wever. 


E obra di arte aki mester por sirbi como un luga 
pa saca potret cual por ser comparti mundial- 
mente via diferente red social. E lo ta celebrando 
e spirito di iniciativa, resiliencia, innovacion, y 
creatividad cu ta defini e ciudad. 


“Nos ta spera di por ricibi propuestanan inspi- 
rante di nos artistanan local cu por enrikece e 
panorama di e area”, minister Wever a termina 
bisando. 


Minister Geoffrey Wever 


Oportunidad pa produci instalacion artistico pa Plaza Comercio na Oranjestad 

ALERTA! 
Maldad, malicia, inmoralidad, ta purba drenta tur caminda, 
pasobra manera hende grandi ta bisa cu sinti di hende ta 
cashi di pica, y e ta posibel, ora bo ta gamble cu bo bida, 
y bo no ta busca ni scoge un direccion corecto, pero bo 
ta purba cu tur cos, permiti tur cos, participa den tur cos, 
sin ningun control, bo por haya bo den un situacion fisico, 
mental of spiritual caotico di cual dificilmente bo por sali 
for di dje. 


• No ta tur biaha c’un hende ta pasa den dificultad di bida, 
e por tira falta riba otro hende, bisa cu ta nan falta cu 
cos ta bay malo pe, pero hopi biaha e forma di bida, c’un 
persona mes a scoge pa biba ta determina su felicidad 
berdadero, of felicidad ficticio. 


• Pasobra e mentira di diabel ta abunda tur caminda y tur 
hende mester ta consciente c’un bida sin Dios, ta un bida 
constantemente na peliger, pa bo mes y p’esnan rond di 
bo. Nos ta bibando den tempo trabahoso y nos tur ta mir’e 
(2 Timoteo 3: 1-5). 


Di berdad, di berdad, Dios ta stima nos tur, p’esey tur 
hende mester reconoce cu ta cielo ta goberna. 


• Proverbionan 16:1 ta para skirbi: E plannan di curason 
ta pertenece na hende, ma e contesta di lenga ta bin di 
Señor. 


• Proverbionan 16:9 ta para skirbi: E mente di hende ta 
planea su caminda, ma Señor ta dirigi su pasonan. 


• Proverbionan 19:21 ta para skirbi: Tin hopi plan 
den curason di hende, ma e conseho di Señor esey ta 
permanece. 


• Proverbionan 20:24 ta para skirbi: Ta Señor ta dirigi 
pasonan di hende, pues con hende por compronde su mes 
caminda? 


• Proverbionan 21: 2 ta para skirbi: Tur caminda di hende 
ta recto den nan mes bista, ma Señor ta pisa curason. 


• Proverbionan 16: 25 ta para skirbi: Tin un caminda cu 
ta parce bon den bista di hende, ma su fin t’e caminda di 
morto. 


• Proverbionan 10:29 ta para skirbi: E caminda si Señor 
ta un fortalesa p’e recto, ma e lo ta destruccion p’e hacido 
di inikidad. 


• Isaias 55:7 ta para skirbi: Laga e malvado bandona su 
caminda, y e hende inhusto su pensamento, y lag’e bolbe 
cerca Señor. y E lo tin compasion cu n’e, I cerca Dios, 
pasobra e lo pordona abundantemente. 


• Job 42:2 ta para skirbi: Mi sa cu Bo por haci tur cos y cu 
ningun di bo propositonan no por wordo stroba. 


Mientras c’un hende ta tarda pa reconoce of no kier 
reconoce cu Dios a entrega tur autoridad na Cristo Hesus 
riba e mundo aki, y nos tur mester kere den Cristo Hesus, 
p’asina nos tin bida eterna (Juan 3:16-19) e persona ey no 
tin speransa den su bida. 


Tur rudia mester dobla y tur lenga mester confesa cu 
Hesus Cristo ta Señor pa Gloria di Dios Tata. 


• No lubida cu Cristo Hesus t’e unico caminda di berdad y 
e bida, ningun hende no por yega cerca e Tata sino ta pa 
medio di dj’E. 


No tin crecemento den maldad, inmoralidad, droga, 
alcohol, bruheria, tur eseynan ta camindanan di eror, 
caminda guia pa diabel, caminda cu scuridad ta domina, y 
desastroso lo t’e final. 


• Ta momento pa reflexiona, ta momento pa coy e un 
inventario di bo propio bida, y haci un pregunta, Mi ta riba 
e caminda corecto? Tene cuenta cu Galationan 5:19-21 
pasobra e palabra di Dios no ta cambia. Ta nos como 
hende mester arepenti y entrega completamente na Señor 
y laga Cristo Hesus goberna nos bida. 


Sinceramente, Pastor Marcel Balootje 


Fortaleza pa Famia 


Ta tempo pa, laga Cristo Hesus goberna nos bida 

“This, then, is how you should pray:“ 


‘Our Father in heaven, hallowed be your name, 


your kingdom come, your will be done, on earth as it is in 


heaven. Give us today our daily bread. 


And forgive us our debts, as we also have forgiven our 


debtors. And lead us not into temptation, 


but deliver us from the evil one. - Matthew 6:9-13 


Cu gratitud pa tur e añanan cu nos tabata afortuna pa 
comparti cu’ne, y pa tur e amor y alegria cu el a duna 
cada un di nos. E bashi cu e ta laga atras ta profundo, 
pero su alegria y amor lo keda den nos memoria y nos 


curason pa semper. 


Cu tristesa nos ta anuncia cu nos ser stima a transcende 


pa bida eterno: 


Edith Helen Eman-Eman 


4 Juni 1927 - 28 Mei 2024 


Casa: †Julius Sigfried Eman 


Mama: †Margaret Eman 
Tata: †Jan Godfried Eman 


Yiunan: 
Reinhard (Rayen) Eman 
Sandra Eman 


Nietonan: 
Reinhard (Papito) & Zillah Eman-Fingal 
Sue-Ellen Eman & Ashley Krosendijk 
Alexandra & Bruce Arends-Oduber 
Michael Eman 
Stacy Eman 
†Ivy Eman 
Jurwin Besselink 


Bisanietonan: 
JC, Zoë, AJ, Kianna, Max, RJ, Liam, Alexia-Aminah & 
Hendrix 


Rumanan: 
†Margareth Da Re-Eman y Famia 
Alice Blandford-Eman y Famia 
†Albert Eman y Famia 


Fiel acompañante: 
†Guillermo Felipe de la Cruz Eman 


Primo(a)nan, subrino(a)nan, amistadnan, conocirnan, 
bisiñanan y demas famia 
Dr. Marcel Ho Kang You y Assistentnan 


Ta invita pa acto di despedida cu lo tuma lugar dialuna 
3 di Juni 2024, na Kerki Protestant na Playa di 2:00 pa 
3:30 di merdia. Pa 3:30 lo tene un sirbishi. Despues lo sali 
pa Santana Protestant na Playa. 


Prome y despues di entiero no ta ricibi bishita di 
condolencia na cas 


DEN e ultimo dianan aki pueblo por a wak 
cu Gobierno di Aruba a dal un paso positivo 
den e negociacionnan cu Hulanda pa loke ta 
trata reduci e porcentahe di 6.9% di interes 
pa pago di e debe di COVID-19, Parlamentario 
Ricky Hoek di Fraccion di MEP a trece dilanti. 


Gobierno di Aruba a yega na un acuerdo cu 
Hulanda cu Aruba lo por acepta un Rijkswet 
financiero (nobo) den caso cu Aruba por tin un 
participacion den e proceso di traha e Rijkswet 
aki. 


Rijkswet 
Hoek a sigui bisa c’un Rijkswet (Ley di Reino) 
ta di e nivel mas halto y ta un ley cu ta valido 
den henter Reino Hulandes. E ley por wordo 
cera entre Hulanda y un otro of mas pais den 
Reino Hulandes. Por ehempel, a indica, tin e 
Rijkswet di nacionalidad Hulandes y desde 
2020 Hulanda a presenta – pa no bisa impone 
– e Rijkswet Aruba Financieel Toezicht (RAft) 
pa supervision financiero na gobierno di 
Aruba. 


E RAft no ta wordo sosteni pa e mayoria 
den Parlamento di Aruba. Aruba no tabatin 
participacion den e proceso pues no tabatin 
consenso, tin normanan y condicionnan cu no 
ta beneficioso pa Aruba, y un salida estricto di 
e Rijkswet, Ricky Hoek a agrega. 


Autonomia 
Un punto cu ta pone pueblo duda y spanta 
pa e Rijkswet financiero, ta ora cu menciona 
e autonomia di nos pais. Lamentablemente, 
Parlamentarionan actual den oposicion ta grita 
cu Gobierno di Aruba a bende nos autonomia, 
caminda nan ta lubida cu Parlamentario Eman 


mes a bende autonomia financiero di Aruba 
riba 2 di mei 2015 tempo cu e tabata Prome 
Minister, e Parlamentario a remarca. 


Mocionnan 
Danki na e trabou intensivo, diligente y insis- 
tente di parti di coalicion den Parlamento, 
durante e reunion publico di 7 di september 
2023, coalicion a presenta diferente mocion. 


Asina mocion #3 ta urgi Gobierno di Aruba 
pa sigui negocia cu Hulanda pa yega na un 
acuerdo responsabel y rasonabel pa e pago 
di e prestamo di pandemia. Mocion #7 den 
su caso ta urgi Gobierno di Aruba pa trek in e 
Rijkswet Aruba Financieel Toezicht (RAft), debi 
cu no tin consensus entre Aruba y Hulanda 
riba dicho ley, Hoek a indica. 


16 miyon disponibel 
Den cuadro di e mocionnan menciona, 
Gobierno di Aruba a hiba un negociacion basa 
riba consideracionnan, transparencia y tuma 
decisionnan cuidadoso (‘zorvuldig’). 


Di e forma aki Gobierno di Aruba despues di 
lunanan di negociacion a yega na un acuerdo 
entre Hulanda y Aruba. E acuerdo aki ta e 
prome paso pa traha conhuntamente na un 
Rijkswet financiero nobo cu ta beneficioso pa 
e pueblo di Aruba. 


Na momento cu e dos paisnan aki den Reino 
firma e acuerdo, e porcentahe di interes di 
6.9% lo baha inmediatamente na 5.1%. Cu e 
rebaho di porcentahe aki, Gobierno di Aruba ta 
haya Afl. 16 miyon disponibel pa asina inverti 
den e proyectonan na beneficio di henter 
pueblo, Parlamentario Hoek a finalisa bisando. 


Parlamentario Ricky Hoek (MEP): 


Aruba a dal un paso mas cerca 


den negociacion cu Hulanda 

Señor bin yudami 


Cargami, djies un brasa dibo por calma mi dolor. 


Brasami, consolami Señor 


Abo so ta suficiente. 


Cu inmenso dolor na nos curason, pero 


agradesido y conforme cu boluntad di Dios, 


nos ta anuncia fayesimento di 


nos esposa, mama, wela, ruman, tanta, sobrina, 


prima y amiga stima 


Aixa Beatriz 


Richardson-Albus 


*24-03-1946 - †28-05-2024 


Na nomber di 
Su mayornan: 
†Leoncio Albus y †Carmen De Andreis 


Kerido esposo: 
James (Jimmy) Richardson 


Yiunan stima: 
Jessica Richardson y Miguel Garcia 
Jurene Richardson 
Ludmila Richardson 


Nietonan stima: 
Louis Richardson 
Eloisa Maria Tromp 


Su rumannan stima: 
†Humberto Manuel Correa-De Andreis 
†Lourdes Maduro-Albus y Gregorio (Rochi) Maduro 
†Alida Albus 
†Alvin Albus 
Albert Albus 
†Alonso Albus 
Marcus Albus 
Michael Albus 


Su swa y cuñanan stima, Sobrino y sobrinanan, 
primo y primanan, ihanan, 
Comernan y Comper. 


Tantanan stima na Colombia: 
Nancy de Castillo-De Andreis y famia 
Ines Mattos-De Andreis y famia 


Famia y amigonan: 
Richardson, Albus, Maduro, De Andreis, Mattos, 
Avila, Castillo-De Andreis, Rosario-Nuñez, Peña, 
Farrell, Sierra, Lacle, Commenencia, Solognier, 
Jimenez, Davelaar, Croes, Pain, Correa Gneco, 
Tromp, Garcia, Krips, Williams, Melfor, Jansen, 
Istatia, Schoop, De Meza, Rijke, Molina, Ras, 
Willems, Giraldo, Rancel, Ignacio, Lake, Calmes, 
Quant, Malmberg, Labad, Adonis, Antersijn, Plaza, 
Barrios Perez 


Miembronan di Asistencia Social Dakota y demas 
famia na Colombia, Hulanda, Korsou, St. Maarten 
y Merca. 


Ta invita pa acto di entiero cual lo tuma luga 
dialuna 3 di juni, 2024 na misa Birgen 
di Fatima na Dakota for di 1or pa 4or di atardi y 
despues lo sali pa santana na 
Sabana Basora. 


Nos disculpa si den nos tristesa nos por a lubida un 
of mas persona. 


Despues di entiero no lo ricibi bishita di 
condolencia na cas. 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, 
Pa mi bolbe haña forsa”. 


Salmo: 23 


Cu honda pena y dolor na nos curason pero 
conforme cu boluntad di Dios nos ta anuncia 


fayecimento di nos Tata, Ruman y Omo 


Hosé Francisco Figaroa 


Mihor conoci como: “Jossy” 


*05-03-1951 - †29-05-2024 


Mayornan: 
†Aloysius y †Juanita Figaroa 


Esposa: 
†Casandra (Sandra) Figaroa-Pietersz 


Na nomber di su: 
Yiu: 
Hosé Francisco (Joselito) Figaroa y Yulaika (Julie) 
Cristina y famia 


Rumannan: 
Theresita Figaroa 
Vda. Filomena Wever-Figaroa y †Luwi Wever 
†Bernadeta Figaroa 
†Maria y †Antonio Marin-Figaroa 


Swanan: 
†Errol y †Silvia Pietersz-Dirksz y famia 
†Edsel y Elly Pietersz-Vrolijk y famia 
Marlon y Rosalina Pietersz-Farro y famia 


Omo: 
Urbano Figaroa y Lelia y famia 


Iha: 
Romar Dijkhoff 


Amiga di cas: 
Astrid Colina y famia 


Sobrino(a)nan: 
Ludwina Giel y famia, Mildred Giel y Maricella 
Dijkhoff y famia, †Roland (Paul) Giel y famia, 
Robert Wever y famia, Angelique Wever y famia, 
Soraida Wever, Omar Maldonado y famia, 
Omayra Maldonado y famia 


Primo y primanan, comer y compernan, 
Pastoornan; Pastoor Santiago, Pastoor Daniel, 
Pastoor Jan, Pastoor Toti, amigo y amiganan di 
Parokia, colaboradornan di Kapel di Alto Vista, 
coperadornan Ministro de Eucaristia di Paroka 
Santa Anna na Noord, ex-coleganan di LAGO, 
Holiday Inn, Divi Divi Tamarijn, Divi Resorts y Do It 
Center 


Ayudante na cas: 
Lisbeth Reyes y Jarmilia (Chichie) Flanegin 


Famia: Figaroa, Pietersz, Croes, Giel, Wever, 
Dijkhoff, Maldonado, Roga, Semeleer, Gei, 
Thiel, Kelly, Tromp, Dirksz, Vrolijk, Farro, de Cuba, 
Franken, Curret 


Oportunidad pa condolencia: Aurora Funeral 
Home, diahuebs 6 di juni 2024 di 7:00 pa 9:00 pm 


Ta invita pa e acto di entiero cu lo tuma lugar 
diabierna 7 di juni 2024 na misa Santa Anna di 2:00 
pa 4:00 pm, despues lo sali pa Santana catolico 
na Noord. Ta pasa Kapel di Alto Vista y cas prome 
cu bay misa. 


Nos ta lamnenta cu despues di entiero nos no por 
ricibi bishita di condolencia na cas. 


SEÑOR ta mi lus i mi salbashon; di ken lo mi tin temor? 
SEÑOR ta e fortalesa di mi bida; di ken lo mi tin miedu? 


Salmo 27:1 


Ku tristesa den nos kurason, nos ta anunsiá morto di: 
Louis Antonio Pedro 


Su yu: Javier Pedro 
Yu di kriansa: Cheydi Nadia 


Rumannan: 
† Ecto Pedro 
† Lucio Pedro 
Aura Nisia i famia 
Juliana (Ana) Pedro i famia 


Subrinanan i subrinonan: 
† Ludwig Pedro 
Wilbert Pedro i famia 
† Shirline Pedro 
Idaline Maduro i famia 
Enigma Pedro i famia 
Sherlon Nisia i famia 
Minolva Hooker-Pedro i famia 
Sharine Henriquez-Pedro i famia 
Samira Pedro 
Marili Pedro i famia 
Latifa Balentin-Pedro i famia 
Riccel de Jesus da Silva-Pedro i famia 


Amigu i amiganan: Heidy De Leon, Edimar Méndez, 
Katerin Santiago, Indiana Arias, Debata Mora, Dennis 
Rombley, Arthur Dowers, Clemente, Frank i demas 
amigunan na Aruba i Kòrsou 


Demas famia: Pedro, Bentura, Nisia, Maduro, Henriquez, 
Balentin, de Jesus da Silva, Hooker, Juliana, Felida 


Si den nos tristesa nos por a lubidá algun famia, amigu(a) 
òf konosí, nos ta pidi nos diskulpa. Entiero ta tuma lugá 
djaluna, 03 di yüni 2024 na Aruba.Ta risibí bishita di 
kondolensia na Iglesia Adventista di San Nicolas, na Dr. 
Schaepmanstraat 3. Di 2’or pa 3’or siguí pa un servisio te 
4’or di atardi. 


Despues ta hiba e defuntu na su último lugá di sosiegu 
na Santana Sabana Basora. 


Despues di entiero NO ta risibí bishita na kas. 


Dios ta amor...y amor ta Dios 


Maske mi no ta na e mundo aki, 


Tur dia mi ta banda di boso curazon, 


Mi por stens di loke Señor ta hasi. 


Salmo:31 


Agradecido pa tur locual ela hasi pa nos, 


Aruba Lions Club ta anuncia fayecimento di nos 


Miembro pa bida: 


Lion Alfonso Mirep 


Mihor conoci como “Fons” 
*13-03-1923 - †20-05-2024 


Na Nomber di: 


Famianan den exterior, amigo y amiganan, 
conocirnan, ex clientenan di La Venezolana, 


Tienda Mirep, esnan cu a cuide, tur miembro di 


Aruba Lions Club. 


Ta invita pa acto di entierro cual lo tuma lugar 


dialuna 3 di juni, 2024, na misa Pro Cathedral San 
Fransisco De Asis na Playa di 2.00pm pa 4.00pm. 


Despues lo sigi cu cremashon den seno priva. 


